CELEX: 32020D1306
Language: da
Date: 2020-09-16 00:00:00
Title: Den Europæiske Centralbanks afgørelse (EU) 2020/1306 af 16. september 2020 om en midlertidig udelukkelse af visse eksponeringer mod centralbanker fra det samlede eksponeringsmål i lyset af covid-19-pandemien (ECB/2020/44)

21.9.2020   
               
               
                  DA
               
               
                  Den Europæiske Unions Tidende
               
               
                  L 305/30
               
            
         DEN EUROPÆISKE CENTRALBANKS AFGØRELSE (EU) 2020/1306
         af 16. september 2020
         om en midlertidig udelukkelse af visse eksponeringer mod centralbanker fra det samlede eksponeringsmål i lyset af covid-19-pandemien (ECB/2020/44)
         STYRELSESRÅDET FOR DEN EUROPÆISKE CENTRALBANK HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) nr. 1024/2013 af 15. oktober 2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (1), særlig artikel 4, stk. 1, litra d),
         under henvisning til Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (2), særlig artikel 500b, og
         ud fra følgende betragtninger:
         
                     (1)
                  
                  
                     Med Basel III-reglerne blev der indført en enkel, transparent, ikke-risiko-baseret gearingsgrad som et troværdigt supplerende måletal til de risikobaserede kapitalkrav. I henhold til standarden for gearingsgrad, som blev offentliggjort af Baselkomitéen for Banktilsyn (BCBS) i december 2017 (herefter »BCBS-standarden for gearingsgrad«), kan en jurisdiktion for at lette gennemførelsen af pengepolitikker under særlige makroøkonomiske omstændigheder midlertidigt undtage centralbankreserver fra eksponeringsmålet bag gearingsgraden.
                  
               
                     (2)
                  
                  
                     BCBS-standarden for gearingsgrad blev første gang gennemført i EU-retten ved forordning (EU) nr. 575/2013. I henhold til artikel 430 i forordning (EU) nr. 575/2013 skal institutter indberette visse oplysninger vedrørende gearingsgraden og dens komponenter til de kompetente myndigheder, og i henhold til forordningens artikel 451 skal de offentliggøre visse oplysninger om deres gearingsgrad og deres styring af risikoen for overdreven gearing.
                  
               
                     (3)
                  
                  
                     Forordning (EU) nr. 575/2013 blev ændret ved Europa-Parlamentets og Rådets forordning (EU) 2019/876 (3), bl.a. for at afspejle de revisioner, der var foretaget af BCBS-standarden for gearingsgrad for at sikre lige vilkår på internationalt plan for institutter, der er etableret i, men som driver virksomhed uden for Unionen, og sikre, at gearingsgraden forbliver et effektivt supplement til de risikobaserede kapitalgrundlagskrav. Forordning (EU) 2019/876 indførte et gearingsgradkrav som supplement til systemet for indberetning og offentliggørelse af gearingsgraden. Forordningen indførte også en mulighed for midlertidigt at udelukke visse eksponeringer mod centralbanker fra beregningen af et instituts samlede eksponeringsmål under særlige omstændigheder og med henblik på at lette gennemførelsen af pengepolitikker. Disse ændringer til regelsættet om gearingsgraden, herunder muligheden for efter skøn at udelukke visse eksponeringer mod centralbanker fra det samlede eksponeringsmål, vil gælde fra 28. juni 2021.
                  
               
                     (4)
                  
                  
                     Forordning (EU) nr. 575/2013 er siden blevet yderligere ændret ved Europa-Parlamentets og Rådets forordning (EU) 2020/873 (4), bl.a. for at give mulighed for midlertidigt at udelukke visse eksponeringer mod centralbanker fra beregningen af et instituts samlede eksponeringsmål før 28. juni 2021 — dvs. før ændringerne til gearingsgradkravet, der blev indført ved forordning (EU) 2019/876, finder anvendelse. Navnlig bestemmer artikel 500b i forordning (EU) nr. 575/2013, at et institut kan udelukke visse eksponeringer mod instituttets centralbank fra det samlede eksponeringsmål, hvis instituttets kompetente myndighed efter høring af den relevante centralbank har besluttet og offentligt erklæret, at der foreligger særlige omstændigheder, der berettiger udelukkelsen for at lette gennemførelsen af pengepolitikker. Artikel 500b i forordning (EU) nr. 575/2013 har fundet anvendelse siden 27. juni 2020.
                  
               
                     (5)
                  
                  
                     Selv om de finansielle markeder har stabiliseret sig siden april 2020, er de finansielle forhold i euroområdet strammere end ved årets begyndelse som følge af højere obligationsrenter og lavere aktiekurser. Situationen, som er foranlediget af covid-19-pandemien, det heraf følgende og fortsatte behov for en høj grad af pengepolitiske lempelser samt skrøbeligheden og sårbarheden i økonomierne i euroområdet og pengepolitikkens bankbaserede transmissionskanal ligger til grund for Styrelsesrådet for Den Europæiske Centralbanks vurdering af, at der foreligger særlige omstændigheder, der berettiger, at visse eksponeringer mod Eurosystemets centralbanker udelukkes midlertidigt fra beregningen af institutternes samlede eksponeringsmål indtil 27. juni 2021 for at lette gennemførelsen af pengepolitikker som omhandlet i artikel 500b i forordning (EU) nr. 575/2013.
                  
               
                     (6)
                  
                  
                     Eksponeringerne, der kan udelukkes, omfatter mønter og sedler, der udgør lovlig valuta i centralbankens jurisdiktion og aktiver, der udgør fordringer på centralbanken — herunder reserver i centralbanken — i det omfang disse eksponeringer er relevante for transmissionen og dermed gennemførelsen af pengepolitikken. Disse eksponeringer omfatter indlån i indlånsfaciliteten og saldi på reservekravskonti hos Eurosystemet, herunder midler, som besiddes for at opfylde reservekravet. Eksponeringer, der udgør fordringer på centralbanken, som ikke vedrører gennemførelsen af pengepolitikken, bør ikke udelukkes fra det samlede eksponeringsmål.
                  
               
                     (7)
                  
                  
                     Det forventes, at udelukkelsen i henhold til artikel 500b i forordning (EU) nr. 575/2013 indtil 27. juni 2021 af visse centralbankeksponeringer fra det samlede eksponeringsmål vil støtte kreditinstitutterne i fortsat at opfylde deres rolle i forbindelse med at finansiere realøkonomien, samtidig med at nøgleelementerne i den retlige ramme for tilsyn bevares. Udelukkelsen vil kunne mindske eventuelle begrænsninger, som knytter sig til indførelsen af et nyt krav til kapitalgrundlag og nedskrivningsrelevante passiver, som blev gennemført i Unionen som en ændring til forordning (EU) nr. 575/2013 ved forordning (EU) 2019/876 for at afspejle standarden for den samlede tabsabsorberingskapacitet, og som har fundet anvendelse siden 28. juni 2019. Selv om gearingsgraden ikke finder anvendelse før 28. juni 2021, vil det endvidere kunne være gavnligt at udelukke visse centralbankeksponeringer fra det samlede eksponeringsmål indtil da for at opnå en klar kommunikation af finansielle oplysninger. Det vil navnlig gøre det muligt for institutterne at oplyse deres gearingsgrad både med og uden indvirkningen fra udelukkede eksponeringer. Disse oplysninger kan være nyttige for deltagerne på de finansielle markeder i forbindelse med deres vurdering af institutternes fremtidige gearingsgrad, efter at gearingsgraden finder anvendelse 28. juni 2021.
                  
               
                     (8)
                  
                  
                     ECB er i sin pengepolitiske funktion blevet hørt i overensstemmelse med artikel 500b, stk. 2, i forordning (EU) nr. 575/2013, hvorvidt der foreligger særlige omstændigheder, der berettiger udelukkelsen i henhold til forordningens artikel 500b, stk. 1 (5) —
                  
               VEDTAGET DENNE AFGØRELSE:
         
            Artikel 1
            Definitioner
            Begreberne, som er anvendt i denne afgørelse, har samme betydning som de begreber, der er defineret i forordning (EU) nr. 575/2013. Endvidere finder følgende definitioner anvendelse:
            
                        1)
                     
                     
                        »Eurosystem«: »Eurosystem«, som defineret i Den Europæiske Centralbanks retningslinje (EU) 2015/510 (6)
                        
                     
                  
                        2)
                     
                     
                        »indlånsfacilitet«: en indlånsfacilitet som defineret i retningslinje (EU) 2015/510 (ECB/2014/60)
                     
                  
                        3)
                     
                     
                        »reservekonto«: en reservekonto som defineret i Den Europæiske Centralbanks forordning (EF) nr. 1745/2003 (ECB/2003/9) (7)
                        
                     
                  
                        4)
                     
                     
                        »reservekrav«: reservekrav som beregnet i overensstemmelse med forordning (EF) nr. 1745/2003 (ECB/2003/9)
                     
                  
                        5)
                     
                     
                        »signifikant enhed under tilsyn i en medlemsstat i euroområdet«: en signifikant enhed under tilsyn i en medlemsstat i euroområdet som defineret i Den Europæiske Centralbanks forordning (EU) nr. 468/2014 (ECB/2014/17) (8).
                     
                  
         
            Artikel 2
            Fastsættelse af, hvorvidt der foreligger særlige omstændigheder
            
               1.   ECB har, jf. artikel 500b, stk. 2, i forordning (EU) nr. 575/2013, med forbehold af stk. 2 og 3, fastslået, at der foreligger særlige omstændigheder, som berettiger udelukkelse af de centralbankeksponeringer, der er anført i forordningens artikel 500b, stk. 1, litra a) og b), fra det samlede eksponeringsmål for at lette gennemførelsen af pengepolitikker.
            
            
               2.   Hvad angår eksponeringerne anført i artikel 500b, stk. 1, litra b) i forordning (EU) nr. 575/2013, finder fastsættelsen i stk. 1 anvendelse på de eksponeringer mod Eurosystemets centralbanker, der vedrører indlån i indlånsfaciliteten eller saldi på reservekravskonti, herunder midler, som besiddes for at opfylde reservekravet.
            
            
               3.   Fastsættelsen finder anvendelse i forhold til ethvert institut, der er en signifikant enhed under tilsyn i en medlemsstat i euroområdet.
            
         
         
            Artikel 3
            Ikrafttrædelse
            Denne afgørelse træder i kraft på femtedagen efter dens offentliggørelse i Den Europæiske Unions Tidende.
            
         
         
            Udfærdiget i Frankfurt am Main, den 16. september 2020.
            
               Christine LAGARDE
               
                  Formand for ECB
               
            
         
         
            (1)  EUT L 287 af 29.10.2013, s. 63.
         
            (2)  EUT L 176 af 27.6.2013, s. 1.
         
            (3)  Europa-Parlamentets og Rådets forordning (EU) 2019/876 af 20. maj 2019 om ændring af forordning (EU) nr. 575/2013 for så vidt angår gearingsgrad, net stable funding ratio, krav til kapitalgrundlag og nedskrivningsrelevante passiver, modpartskreditrisiko, markedsrisiko, eksponeringer mod centrale modparter, eksponeringer mod kollektive investeringsordninger, store eksponeringer og indberetnings- og oplysningskrav, og forordning (EU) nr. 648/2012 (EUT L 150 af 7.6.2019, s. 1).
         
            (4)  Europa-Parlamentets og Rådets forordning (EU) 2020/873 af 24. juni 2020 om ændring af forordning (EU) nr. 575/2013 og (EU) 2019/876, for så vidt angår visse justeringer som reaktion på covid-19-pandemien (EUT L 204 af 26.6.2020, s. 4).
         
            (5)  https://www.ecb.europa.eu/press/pr/date/2020/html/ecb.pr200917~f3f03398d2.en.html.
         
            (6)  Den Europæiske Centralbanks retningslinje (EU) 2015/510 af 19. december 2014 om gennemførelse af Eurosystemets pengepolitiske ramme (ECB/2014/60) (EUT L 91 af 2.4.2015, s. 3).
         
            (7)  Den Europæiske Centralbanks forordning (EF) nr. 1745/2003 af 12. september 2003 om anvendelse af mindstereserver (ECB/2003/9) (EUT L 250 af 2.10.2003, s. 10).
         
            (8)  Den Europæiske Centralbanks forordning (EU) nr. 468/2014 af 16. april 2014 om fastlæggelse af en ramme for samarbejde inden for Den Fælles Tilsynsmekanisme mellem Den Europæiske Centralbank og de kompetente nationale myndigheder og med de udpegede nationale myndigheder (SSM-rammeforordningen) (ECB/2014/17) (EUT L 141 af 14.5.2014, s. 1).